Ефейкин Аким Кузьмич

Аким Кузьмич Ефейкин (1902 çулхи авăн, 11, Элĕк районĕ, Тимĕрçкасси 1974 çулхи кăрлач, 8, Шупашкар) — биологи ăслăхĕсен тухтăрĕ, профессор.

 Кун-çулĕпе ĕçĕ-хĕлĕ 
Ефейкин А. К. 1902 çулхи авăнăн 11-мĕшĕнче Чăваш Енри Элĕк районĕнчи Тимĕрçкасси ялĕнче çĕр ĕçчен çемьинче çуралнă. Вунă çула кайсан вăл Çулавăç ялĕнчи шкулта вĕренме пуçлать, унтан Элĕкри пуçламăш аслă училищĕре пĕлĕве ӳстерет.

1923 çулта вăл Шупашкарти рабфака вĕренме кĕрет. Çулталăк иртсен ăна Хĕрлĕ Çара илеççĕ. Ăслăх çулĕпе утма çирĕп тĕллев тытнă каччă хĕсмет вăхăчĕ тухичченех Хусанти Хĕвелтухăç педагогика институтне естествознани агрономии факультетне вĕренме кĕрет, студент чухнех ăслăхпа тĕпчев ĕçĕсене кӳленет, генетикăпа уйрăмах кăсăкланать.

1934 çулта «Ӳсентăрансен генетики» ăстаçăлăхпа Ленинградри патшалăх университечĕ çумĕнчи аспирантурăна ăнăçлă пĕтерсе, Шупашкара таврăнать, Чăваш ялхуçалăх институтĕнче ĕçе пикенет.

Ăна биологипе (ботаникăпа) ӳсентăрансен физиологийĕн кафедрине ертсе пыма шанаççĕ. Студентсене лекцисемпе тăнлантарать, пулас агрономсемпе практикăллă ĕç-пуç ирттерет, ӳсентăрансене тĕпчес ĕçе пĕтĕм вăй-хăлне, пĕлĕвне парать, ăслăх ĕçĕсене çырать.

1939 çулта биологи ăслăхĕсен кандидачĕн ăсчах степĕнне илме диссертаци хӳтĕлет.

А.К. Ефейкин 1956 çулта «Онтогенез и мерис — тема покрытосемянных растений» темăпа СССР Ăслăх академийĕн В. Л. Комаров ячĕпе хисепленекен ботаника институтĕнче диссертации хӳтелет, биологи ăçлăхĕсен тухтăрĕ пулса тăрать. Кĕçех ăна профессор ятне параççĕ. Çак ята вăл Элĕк енĕнче чи малтан тивĕçнисенчен пĕри шутланать.

Хевтеллĕ ăсчах çырнă хайланă ĕçсем «СССР Ăслăх академийĕн доклачĕсем», «Ботаника журналĕ», «Генетика» журналсенче, ăслăх çырăвĕсенче чылай пичетленнĕ. 

Вăл ерте пынипе темиçе аспирант диссертации хатерлесе хӳтĕлет. 
А. К. Ефейкин профессорăн чĕри 1974 çулхи кăрлачăн 8-мĕшĕнче тапма чарăнать.

 Чыслани 
 Пĕтĕм Союзри генетиксемпе селекционерсен пĕрлĕхĕн пайташĕ
 Пĕтĕм Союзри ботаника пĕрлĕх Тĕп Канашĕн пайташĕ
 Чăваш Республикинчи генетиксемпе селекционерсен пĕрлĕхĕн ятарлă ертӳçи
 Чăваш Республикинчи çутçанталăка сыхлакан пĕрлĕх Президиумĕн пайташĕ 
 Ленин орденĕ
 Ӗçлĕх Хĕрлĕ Ялав орденĕ
 медальсем
 РСФСР Аслă Канаш Президиумĕн Хисеп хучĕ 
 ЧАССР Аслă Канаш Президиумĕн Хисеп хучĕ
 «Пĕлӳ» пĕрлĕхĕн Хисеп хучĕ
 ЧАССР Аслă Канашĕн депутачĕ

 Вуламалли 
 Л. И. Ефимов, "Элĕк Енĕ", Элĕк, 1994.
 "Аликовская энциклопедия", редколлегия: Ефимов Л.А., Ефимов Е.Л., Ананьев А. А., Терентьев Г. К., Шупашкар, 2009, ISBN 978-5-7670-1630-3.
 "Аликовскому району 75 лет", под ред. Ефимова Л. А., Шупашкар, 2002.

 Асăрхавсем 

 Каçăсем 

Категори:Чăваш ăсчахĕсем
Категори:Пайăр çынсем:Элĕк районĕ
Категори:Ăсчахсем, алфавитпа
Категори:1903 çулта çуралнисем
Категори:Авăнăн 11-мĕшĕнче çуралнисем
Категори:1974 çулта вилнисем
Категори:Кăрлачăн 8-мĕшĕнче вилнисем
Категори:Чăваш Енĕн паллă çыннисем
Категори:ССРП биологĕсем
Категори:Раççей биологĕсем